PATVIRTINTA

Neringos savivaldybės tarybos

2025 m. vasario 27 d. sprendimu Nr. T1-45

**NERINGOS SAVIVALDYBĖS 2025 METŲ UŽIMTUMO DIDINIMO PROGRAMA**

**I SKYRIUS**

**ĮVADAS**

1. Neringos savivaldybės (toliau – Savivaldybė) 2025 metų užimtumo didinimo programa (toliau – Programa) parengta vadovaujantis Lietuvos Respublikos vietos savivaldos įstatymo 6 straipsnio 16 punktu, 7 straipsnio 16 punktu, 15 straipsnio 4 dalimi, Lietuvos Respublikos užimtumo įstatymo 17 ir 48 straipsniais ir Užimtumo didinimo programų rengimo ir jų finansavimo tvarkos aprašu, patvirtintu Lietuvos Respublikos socialinės apsaugos ir darbo ministro 2017 m. gegužės 23 d. įsakymu Nr. A1-257 „Dėl Užimtumo didinimo programų rengimo ir jų finansavimo tvarkos aprašo patvirtinimo“.

2. Programos tikslai:

2.1. padėti sunkiai besiintegruojantiems į darbo rinką bedarbiams laikinai įsidarbinti ir uždirbti pragyvenimui būtinų išlaidų;

2.2. mažinti socialinę įtampą ir atskirtį tarp bendruomenės narių;

2.3. atnaujinti bedarbių darbinius įgūdžius;

2.4. padidinti bedarbių galimybes susirasti nuolatinį darbą;

2.5. didinti Neringos gyventojų užimtumą.

3. Pirmenybė dalyvauti Programoje teikiama bedarbiams, praradusiems darbinius įgūdžius dėl ilgalaikio nedarbo, dėl įvairių socialinių priežasčių negalintiems ilgą laiką susirasti darbo ir dėl to atsidūrusiems sunkioje materialinėje padėtyje.

4. Programos vykdytojos: Savivaldybės biudžetinės įstaigos, įmonės ir organizacijos.

5. Programa finansuojama iš Lietuvos Respublikos valstybės biudžeto specialiųjų tikslinių dotacijų savivaldybių biudžetams.

6. Programa integruota į Savivaldybės 2025–2027 metų strateginio veiklos plano Socialinės paramos programą.

7. Programos įgyvendinimo laikotarpis – nuo 2025 m. gegužės 1 d. iki 2025 m. gruodžio 15 d.

**II SKYRIUS**

**BŪKLĖS ANALIZĖ**

8. Pagrindiniai darbo rinką ir asmenų užimtumo būklę Savivaldybėje apibūdinantys duomenys:

|  |  |  |  |  |  |  |  |
| --- | --- | --- | --- | --- | --- | --- | --- |
| Rodiklis  Metai | 2018 m. | 2019 m. | 2020 m. | 2021 m.  spalio 1 d. | 2022 m.  liepos 1 d. | 2023 m. spalio 1 d. | 2024 m.  spalio 1 d. |
| Savivaldybės gyventojų skaičius | 3 224 | 3 505 | 3 594 | 3 782 | 4 033 | 4 090 | 4 401 |
| Darbingo amžiaus gyventojų skaičius | 2 192 | 2 395 | 2 221 | 2 536 | 2 777 | 2 915 | 3 072 |
| Vidutinis darbo užmokestis (Eur / mėn.) | 579,60 | 639,30 | 782,10 | 828,20 | 938,00 | 1 026,60 | 1 167,30 |
| *Užimtumo tarnybos duomenys* | | | | | 2022 m. spalio 1 d. | 2023 m. spalio 1 d. | 2024 m.  spalio 1d. |
| Bedarbių skaičius nuo darbingo amžiaus gyventojų (proc.) | 5,4 | 4,7 | 7,7 | 5,1 | 3,5 | 2,7 | 2,7 |
| Bedarbių skaičius | 118 | 113 | 188 | 129 | 98 | 79 | 82 |

Užimtumo didinimo programos gali būti rengiamos asmenims, kurie yra (Programos tikslinės bedarbių grupės):

1. rūpintiniai, kuriems iki pilnametystės buvo nustatyta rūpyba, kol jiems sukaks 25 metai

(2024 m. spalio 1 d. duomenimis – 0);

2) nėščios moterys, vaiko (įvaikio) motina (įmotė) arba tėvas (įtėvis), vaiko globėjas, rūpintojas ir asmenys, faktiškai vieni auginantys vaiką (įvaikį) iki 8 metų arba vaiką (įvaikį) su negalia iki 18 metų, taip pat asmenys, prižiūrintys šeimos narius su negalia, kuriems Asmens su negalia teisių apsaugos agentūros sprendimu nustatytas individualios pagalbos teikimo išlaidų kompensacijos poreikis (2024 m. spalio 1 d. duomenimis – 0);

3) grįžę iš laisvės atėmimo vietų įstaigos, kai laisvės atėmimo laikotarpis buvo ilgesnis kaip 6 mėnesiai, jeigu jie kreipiasi į Užimtumo tarnybą ne vėliau kaip per 6 mėnesius nuo grįžimo iš laisvės atėmimo vietų įstaigos (2024 m. spalio 1 d. duomenimis – 0);

4) piniginės socialinės paramos gavėjai (2024 m. spalio 1 d. duomenimis – 0);

5) priklausomi nuo narkotinių, psichotropinių ir kitų psichiką veikiančių medžiagų, baigę psichologinės socialinės ir (ar) profesinės reabilitacijos programas, jeigu jie kreipiasi į Užimtumo tarnybą ne vėliau kaip per 6 mėnesius nuo psichologinės socialinės ir (ar) profesinės reabilitacijos programos baigimo (2024 m. spalio 1 d. duomenimis – 0);

6) prekybos žmonėmis aukos, baigusios psichologinės socialinės ir (ar) profesinės reabilitacijos programas, jeigu jos kreipiasi į Užimtumo tarnybąne vėliau kaip per 6 mėnesius nuo psichologinės socialinės ir (ar) profesinės reabilitacijos programos baigimo (2024 m. spalio 1 d. duomenimis – 0);

7) grįžę į Lietuvą nuolat gyventi politiniai kaliniai ir tremtiniai bei jų šeimos nariai (sutuoktinis, vaikai (įvaikiai) iki 18 metų), jeigu jie kreipiasi į Užimtumo tarnybąne vėliau kaip per 6 mėnesius nuo grįžimo į Lietuvą nuolat gyventi dienos (2024 m. spalio 1 d. duomenimis – 0);

8) turintys pabėgėlio statusą ar kuriems yra suteikta papildoma ar laikinoji apsauga arba turintys teisę gauti laikinąją apsaugą, iki sprendimo dėl laikinosios apsaugos suteikimo (nesuteikimo) priėmimo, tačiau ne ilgiau kaip laikinosios apsaugos laikotarpiu (2024 m. spalio 1 d. duomenimis – 2);

9) patiriantys socialinę riziką (2024 m. spalio 1 d. duomenimis – 0);

10) vyresni kaip 40 metų (2024 m. spalio 1 d. duomenimis – 63);

11) darbo rinkai besirengiantys asmenys (2024 m. spalio 1 d. duomenimis – 5);

12) ilgalaikiai bedarbiai, kurių nedarbo trukmė ilgesnė kaip 12 mėnesių, skaičiuojant nuo įsiregistravimo Užimtumo tarnyboje dienos.

9. Bedarbių pasiskirstymas 2017–2024 metais Savivaldybėje:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Metai | Bedarbių procentas nuo darbingų amžiaus gyventojų | | | | | | |  |
| 2017.12. | 2018.12. | 2019.12. | 2020.12. | 2021.10. | 2022.10. | 2023.10. | 2024.10. |
| Procentai | 5,8 | 5,4 | 4,7 | 7,7 | 5,1 | 3,5 | 2,7 | 2,7 |
| Metai | Bedarbių skaičius | | | | | | |  |
| 2017.12. | 2018.12 | 2019.12 | 2020.12 | 2021.10. | 2022.10. | 2023.10. | 2024.10. |
| Skaičius | 121 | 118 | 113 | 188 | 129 | 98 | 79 | 82 |

*Užimtumo tarnybos duomenys*

10. Užimtumo rėmimo rezultatai Savivaldybėje:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Metai | Įdarbinta asmenų | | | | | | |  |
| 2017 m. | 2018 m. | 2019 m. | 2020 m. | 2021 m. | 2022 m. | 2023 m. | 2024 m. sausio–rugsėjo mėn. |
| Skaičius | 2 | 0 | 3 | 1 | 2 | 0 | 1 | 1 |

*Užimtumo tarnybos duomenys*

11. Užimtumo rėmimui išleistos lėšos:

|  |  |  |  |  |  |  |  |
| --- | --- | --- | --- | --- | --- | --- | --- |
| Metai | 2018 m. | 2019 m. | 2020 m. | 2021 m. iki spalio 1 d. | 2022 m. iki spalio 1 d. | 2023 m. iki spalio 1 d. | 2024 m. iki spalio 1 d. |
| Eur | 3 216,89 | 3 255,43 | 2 700 | 2 061,51 | 1 739,96 | 2 029,48 | 1 194,03 |

*Savivaldybės administracijos duomenys*

12. Įdarbintų asmenų pasiskirstymas Savivaldybėje 2024 m. sausio–rugsėjo mėn. (*Užimtumo tarnybos duomenys*):

1. rūpintiniai, kuriems iki pilnametystės buvo nustatyta rūpyba, kol jiems sukaks 25 metai

(2024 m. spalio 1 d. duomenimis – 0); 2) nėščios moterys, vaiko (įvaikio) motina (įmotė) arba tėvas (įtėvis), vaiko globėjas, rūpintojas ir asmenys, faktiškai vieni auginantys vaiką (įvaikį) iki 8 metų arba vaiką (įvaikį) su negalia iki 18 metų, taip pat asmenys, prižiūrintys šeimos narius su negalia, kuriems Asmens su negalia teisių apsaugos agentūros sprendimu nustatytas individualios pagalbos teikimo išlaidų kompensacijos poreikis (2024 m. spalio 1 d. duomenimis – 0); 3) grįžę iš laisvės atėmimo vietų įstaigos, kai laisvės atėmimo laikotarpis buvo ilgesnis kaip 6 mėnesiai, jeigu jie kreipiasi į Užimtumo tarnybą ne vėliau kaip per 6 mėnesius nuo grįžimo iš laisvės atėmimo vietų įstaigos (2024 m. spalio 1 d. duomenimis – 0); 4) piniginės socialinės paramos gavėjai (2024 m. spalio 1 d. duomenimis – 0); 5) priklausomi nuo narkotinių, psichotropinių ir kitų psichiką veikiančių medžiagų, baigę psichologinės socialinės ir (ar) profesinės reabilitacijos programas, jeigu jie kreipiasi į Užimtumo tarnybą ne vėliau kaip per 6 mėnesius nuo psichologinės socialinės ir (ar) profesinės reabilitacijos programos baigimo (2024 m. spalio 1 d. duomenimis – 0); 6) prekybos žmonėmis aukos, baigusios psichologinės socialinės ir (ar) profesinės reabilitacijos programas, jeigu jos kreipiasi į Užimtumo tarnybąne vėliau kaip per 6 mėnesius nuo psichologinės socialinės ir (ar) profesinės reabilitacijos programos baigimo (2024 m. spalio 1 d. duomenimis – 0); 7) grįžę į Lietuvą nuolat gyventi politiniai kaliniai ir tremtiniai bei jų šeimos nariai (sutuoktinis, vaikai (įvaikiai) iki 18 metų), jeigu jie kreipiasi į Užimtumo tarnybąne vėliau kaip per 6 mėnesius nuo grįžimo į Lietuvą nuolat gyventi dienos (2024 m. spalio 1 d. duomenimis – 0); 8) turintys pabėgėlio statusą ar kuriems yra suteikta papildoma ar laikinoji apsauga arba turintys teisę gauti laikinąją apsaugą, iki sprendimo dėl laikinosios apsaugos suteikimo (nesuteikimo) priėmimo, tačiau ne ilgiau kaip laikinosios apsaugos laikotarpiu (2024 m. spalio 1 d. duomenimis – 0); 9) asmenys, patiriantys socialinę riziką (2024 m. spalio 1 d. duomenimis – 0); 10) vyresni kaip 40 metų (2024 m. spalio 1 d. duomenimis – 1); 12) ilgalaikiai bedarbiai, kurių nedarbo trukmė ilgesnė nei 12 mėnesių, skaičiuojant nuo įsiregistravimo Užimtumo tarnyboje dienos (2024 m. spalio 1 d. duomenimis – 0).

2024 m. spalio 1 d. Užimtumo tarnyboje registruoti 5 darbo rinkai besirengiantys Savivaldybės gyventojai. Iš jų: 2 stokoja socialinių įgūdžių ir (ar) motyvacijos dirbti, 2 neturi galimybių atvykti iš nuolatinės gyvenamosios vietos į darbo vietą, 1-am apribotas disponavimas piniginėmis lėšomis (*Užimtumo tarnybos duomenys*).

**III SKYRIUS**

**PASLAUGŲ IR PRIEMONIŲ PLANAS**

14. Programoje numatomi šie laikino pobūdžio darbai:

14.1. Savivaldybei priklausančių viešųjų erdvių ir objektų laikino pobūdžio aplinkos tvarkymo darbai: šiukšlių rinkimas, šlavimas, šienavimas, sniego valymas, želdynų (gėlynų, gyvatvorių, medžių) tvarkymas, smulkaus remonto pagalbiniai darbai:

14.1.1. kraštovaizdžio, nekilnojamųjų kultūros vertybių ir savivaldybės įsteigtų saugomų teritorijų tvarkymas;

14.1.2. sporto ir turizmo objektų tvarkymo pagalbiniai darbai;

14.1.3. vietinės reikšmės gatvių ir kelių priežiūra;

14.1.4. visuomeninės bei socialinės paskirties, švietimo objektų pagalbiniai tvarkymo darbai, maisto paruošimo, patalpų ir aplinkos pagalbiniai tvarkymo darbai socialinės bei visuomeninės paskirties įstaigose ir organizacijose;

14.1.5. bešeimininkių pastatų tvarkymo darbai;

14.1.6. stichiškai susidariusių sąvartynų, užterštų, neprižiūrėtų teritorijų valymo darbai.

14.2. Savivaldybei priskirtos valstybinės žemės ir kito priskirto valstybės turto laikino pobūdžio tvarkymo darbai (šiukšlių rinkimas, šienavimas, sniego valymas, želdynų priežiūra, smulkūs remonto darbai):

14.2.1. vandens telkinių, pakrančių bei paplūdimių valymas ir priežiūra;

14.2.2. istorijos ir kultūros paveldo, muziejų, kapinių ir kt. saugomų bei turinčių išliekamąją vertę objektų pagalbiniai tvarkymo darbai;

14.2.3. pagalbiniai darbai teikiant socialinės laikino pobūdžio paslaugas asmenims su sunkia negalia ir vienišiems pagyvenusiems ar neįgaliems asmenims.

15. Programoje gali dalyvauti Užimtumo tarnybos Klaipėdos klientų aptarnavimo departamente registruoti bei Neringoje gyvenamąją vietą deklaravę bedarbiai, įvardinti Lietuvos Respublikos užimtumo įstatymo 48 straipsnio 2 dalyje.

16. Įdarbinimo priemonės dalyvių laikino darbo trukmė – iki 6 mėnesių, vidutinė įdarbinimo trukmė 1 asmeniui – 2 mėnesiai su galimybe sutartį pratęsti. Dalyvavimo Programoje trukmė skaičiuojama nuo darbo ieškančio asmens darbo sutartyje laikino pobūdžio darbams atlikti nurodytos pirmos darbo dienos iki jo atleidimo iš darbo dienos.

17. Laukiami Programos rezultatai:

17.1. įgyvendinus šios Programos tikslus, bus įdarbinti 2 bedarbiai;

17.2. labiausiai socialiai pažeidžiami asmenys turės galimybę laikinai įsidarbinti, siekiant atkurti darbo įgūdžius bei užsidirbti pragyvenimui būtinų lėšų;

17.3. sumažės socialinių pašalpų mokėjimų;

17.4. dalis dalyvių susiras nuolatinį darbą.

18. Programos dalyvių atranka:

18.1. Savivaldybė vietos spaudoje skelbia informaciją apie galimybę dalyvauti Programoje.

18.2. Darbdaviai, pageidaujantys dalyvauti Programoje, pateikia prašymą ir užpildytas pasiūlymo formas Savivaldybės merui. Prašymuose darbdaviai nurodo planuojamų vykdyti darbų pavadinimą, pobūdį, numatomų sukurti laikinų darbo vietų ir į jas įdarbinti planuojamą asmenų skaičių, reikalavimus jų kvalifikacijai ar kompetencijai, lėšų poreikį, darbų apimtis, darbo ir darbo apmokėjimo sąlygas, įgyvendinimo terminus, kitą skelbimuose apie numatomą įgyvendinti Programą nurodytą informaciją.

18.3. Savivaldybės biudžetinės įstaigos, įmonės ir organizacijos, ketinančios dalyvauti ar dalyvaujančios Programoje 2025 m., kiekviena atskirai atsako (apskaičiuoja bei tikslina reikiamą informaciją) už pačios biudžetinės įstaigos, įmonės ir organizacijos teikiamus Savivaldybės administracijai dokumentus: užpildytas pasiūlymo formas, su darbo laiko apskaita ir apmokėjimu susijusius ir kt. dokumentus.

18.4. Programos vykdytojus (toliau – Darbdavius) parenka Neringos savivaldybės 2025 metų užimtumo didinimo programos įgyvendinimo ir darbdavių atrankos komisija (toliau – Komisija), sudaryta Savivaldybės administracijos direktoriaus įsakymu.

18.5. Bedarbius dalyvauti Programoje siunčia Užimtumo tarnybos Klaipėdos klientų aptarnavimo departamentas, atsižvelgdamas į tikslines bedarbių grupes, įvardintas Lietuvos Respublikos užimtumo įstatymo 48 straipsnio 2 dalyje.

19. Valstybės biudžeto savivaldybėms skirtos lėšos valstybinėms (valstybės perduotoms savivaldybėms) funkcijoms atlikti pagal Lietuvos Respublikos vietos savivaldos įstatymo 7 straipsnio 16 punktą (dalyvavimas rengiant ir įgyvendinant darbo rinkos politikos priemones bei gyventojų užimtumo programas) Darbdaviams, vadovaujantis Darbdavių atrankos rezultatais, paskirstomos Savivaldybės mero potvarkiu. Prireikus, metų pabaigoje, Programos lėšos Darbdaviams gali būti patikslinamos.

20. Siunčiant dalyvauti Programoje asmenis iki 18 metų, turi būti atsižvelgta į Lietuvos Respublikos darbo kodekso ir kitų norminių teisės aktų nustatytas šių asmenų darbo sąlygas ir jų įdarbinimo tvarką.

21. Darbdaviai su Užimtumo tarnybos Klaipėdos klientų aptarnavimo departamento atsiųstais ieškančiais darbo asmenimis sudaro terminuotas darbo sutartis.

**IV SKYRIUS**

**FINANSAVIMO PLANAS**

22. Programa finansuojama iš valstybės biudžeto savivaldybėms skirtų lėšų valstybinėms (valstybės perduotoms savivaldybėms) funkcijoms atlikti pagal Lietuvos Respublikos vietos savivaldos įstatymo 7 straipsnio 16 punktą (dalyvavimas rengiant ir įgyvendinant darbo rinkos politikos priemones bei gyventojų užimtumo programas).

23. Programoje numatytiems darbams atlikti Savivaldybė su Darbdaviais sudaro tipines dvišales laikinųjų darbų įgyvendinimo ir finansavimo sutartis.

24. Darbdavys, dalyvaujantis Programoje, su Užimtumo tarnybos Klaipėdos klientų aptarnavimo departamento atsiųstais bedarbiais sudaro terminuotas darbo sutartis laikino pobūdžio darbams atlikti.

25. Darbdaviui, įdarbinusiam Užimtumo tarnybos Klaipėdos departamento siųstus asmenis pagal terminuotas darbo sutartis, už kiekvieną įdarbintą asmenį mokamos šios kompensacijos:

25.1. darbo užmokesčio kompensacija už įdarbinto asmens faktiškai dirbtą laiką pagal tą mėnesį galiojantį Vyriausybės patvirtintą minimalų valandinį atlygį;

25.2. draudėjo privalomojo valstybinio socialinio draudimo įmokų kompensacija;

25.3. piniginė kompensacija už atostogas, nepanaudotas atostogas (įskaitant draudėjo privalomojo valstybinio socialinio draudimo įmokų sumą).

26. Kompensacijas Darbdaviams ir Programos dalyviams moka Savivaldybė.

27. 2025 m. Programos įgyvendinimui Savivaldybė planuoja panaudoti 4 600 Eur (valstybės biudžeto lėšos valstybinėms (perduotoms savivaldybėms) funkcijoms vykdyti, lėšos darbo rinkos politikos priemonių rengimui ir įgyvendinimui), iš jų: 4 proc. (184 Eur) – užimtumo didinimo programos administravimo išlaidoms padengti Savivaldybei; 4 416 Eur – darbo užmokesčiui.

**V SKYRIUS**

**TĘSTINUMAS IR PROGNOZĖ**

28. Programa tęstinė. Planuojamos teikti jau įgyvendinamos priemonės ir paslaugos. Labiausiai socialiai pažeidžiami asmenys bus laikinai įdarbinti, atkurs darbo įgūdžius bei užsidirbs pragyvenimui būtinų lėšų, sumažės socialinių pašalpų mokėjimų. Programos dalyviai bus sugrąžinti į darbo rinką, tai padidins jų galimybes tapti aktyviais ir rasti nuolatinį darbą. Programos tęstinumas užtikrina, kad nuosekliai mažėtų piniginės socialinės paramos poreikis ir būtų užtikrinama nuosekli socialinė bendruomenės raida.

29. Atsižvelgiant į Savivaldybės darbo rinkos situaciją, gyventojų užimtumo didinimo poreikis išliks ir artimiausiais metais. Savivaldybės užimtumo didinimo programą numatoma įgyvendinti ir ateityje.

**VI SKYRIUS**

**UŽIMTUMO DIDINIMO PROGRAMOS ĮGYVENDINIMO PRIEŽIŪRA**

30. Programos priežiūros tikslas – sudaryti prielaidas efektyviai įgyvendinti Programos tikslus ir uždavinius. Programos priežiūra vykdoma atliekant Programos įgyvendinimo ir bedarbių atitikimo nustatytiems kriterijams bei jų siuntimo dalyvauti Programoje, lėšų panaudojimo stebėseną, sutartinių įsipareigojimų vykdymo bei efektyvumo analizes.

31. Savivaldybės administracijos atsakingi asmenys bei Komisija nuolat:

31.1. vykdo lėšų įsisavinimo pagal patvirtintą sąmatą stebėjimą, apie iškilusias problemas nedelsiant informuoja vadovybę;

31.2. analizuoja ir vertina pasiektus rezultatus ir Programos efektyvumą.

32. Programos įgyvendinimą, lėšų Programos įgyvendinimui panaudojimą kontroliuoja Savivaldybės administracijos Centralizuota vidaus audito tarnyba.

**VII SKYRIUS**

**VIEŠINIMAS**

33. Programa bei jos rezultatai viešinami Savivaldybės interneto svetainėje ir vietinės žiniasklaidos priemonėmis, Užimtumo tarnybos atviro informavimo zonose bei aptariami susitikimų su darbdaviais ir socialiniais partneriais metu.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**